CELEX: 32010D0710(01)
Language: sk
Date: 2010-07-10 00:00:00
Title: Rozhodnutie č. E2 z  3. marca 2010 o stanovení postupu riadenia zmien týkajúcich sa údajov subjektov vymedzených v článku 1 nariadenia Európskeho parlamentu a Rady (ES) č. 883/2004, ktoré sú uvedené v elektronickom adresári tvoriacom neoddeliteľnú súčasť EESSI  (Text s významom pre EHP a dohodu EÚ/Švajčiarsko)

10.7.2010   
            
            
               SK
            
            
               Úradný vestník Európskej únie
            
            
               C 187/5
            
         ROZHODNUTIE č. E2
   z 3. marca 2010
   o stanovení postupu riadenia zmien týkajúcich sa údajov subjektov vymedzených v článku 1 nariadenia Európskeho parlamentu a Rady (ES) č. 883/2004, ktoré sú uvedené v elektronickom adresári tvoriacom neoddeliteľnú súčasť EESSI
   (Text s významom pre EHP a dohodu EÚ/Švajčiarsko)
   2010/C 187/04
   SPRÁVNA KOMISIA PRE KOORDINÁCIU SYSTÉMOV SOCIÁLNEHO ZABEZPEČENIA,
   so zreteľom na článok 72 písm. d) nariadenia Európskeho parlamentu a Rady (ES) č. 883/2004 z 29. apríla 2004 o koordinácii systémov sociálneho zabezpečenia (1), podľa ktorého má správna komisia prijať spoločné štrukturálne pravidlá pre služby spracovania údajov a stanoviť ustanovenia pre fungovanie spoločnej časti týchto služieb,
   so zreteľom na článok 88 nariadenia Európskeho parlamentu a Rady (ES) č. 987/2009 (2) (ďalej len „vykonávacie nariadenie“),
   konajúc v súlade s podmienkami stanovenými v článku 71 ods. 2 nariadenia (ES) č. 883/2004,
   keďže:
   
               (1)
            
            
               Jedným z prvkov modernizácie systému koordinácie vnútroštátnych systémov sociálneho zabezpečenia je vytvorenie elektronického adresára obsahujúceho údaje o vnútroštátnych orgánoch zapojených do uplatňovania nariadení (ES) č. 883/2004 a (ES) č. 987/2009 (ďalej len „vykonávacie nariadenie“).
            
         
               (2)
            
            
               Členské štáty sú zodpovedné za zadanie kontaktných údajov ich vnútroštátnych subjektov do elektronického adresára a za aktualizáciu takýchto údajov.
            
         
               (3)
            
            
               Členské štáty zabezpečujú, aby údaje v ich lokálnych kópiách elektronického adresára boli každodenne synchronizované s údajmi uvedenými v originálnej verzii elektronického adresára, ktorú spravuje Európska komisia.
            
         
               (4)
            
            
               Je nevyhnutné stanoviť postup riadenia zmien, ktorým sa zabezpečí, aby zmeny údajov uvedených v tomto elektronickom adresári boli spracúvané štruktúrovane, konzistentne, spôsobom umožňujúcim kontrolu a včas.
            
         ROZHODLA TAKTO:
   
               1.
            
            
               Týmto rozhodnutím sa stanovujú pravidlá pre postup riadenia zmien, pokiaľ ide o údaje príslušných orgánov, vnútroštátnych inštitúcií, styčných orgánov a prístupových miest uvedených v článku 1 písm. m), q) a r) nariadenia (ES) č. 883/2004 a článku 1 ods. 2 písm. a) a b) vykonávacieho nariadenia.
            
         
               2.
            
            
               Postup riadenia zmien sa vzťahuje na údaje uvedené v hlavnom elektronickom adresári, ktorý spravuje Európska komisia, a v lokálnych kópiách, ktoré prevádzkujú členské štáty.
            
         
               3.
            
            
               Každý členský štát vymenuje osobu, ktorá je zodpovedná za zavádzanie zmien do hlavného elektronického adresára a za aktualizáciu lokálnych kópií.
            
         
               4.
            
            
               Každý členský štát taktiež vymenuje ústredný kontaktný bod pre EESSI pre každý prístupový bod (jednotné kontaktné miesto prístupového bodu, ďalej len „JKM PB“). Toto je prvý kontaktný bod pre inštitúcie a orgány pridružené k uvedenému prístupovému bodu.
            
         
               5.
            
            
               Každý členský štát oznámi správnej komisii prostredníctvom sekretariátu podstatné zmeny údajov týkajúcich sa jeho príslušných orgánov, vnútroštátnych inštitúcií, styčných orgánov alebo prístupových bodov najmenej jeden kalendárny mesiac pred nadobudnutím účinnosti takýchto zmien. Takéto oznámenie môže byť adresované sekretariátu. Menej podstatné zmeny možno zaviesť do hlavného elektronického adresára bez predchádzajúceho oznámenia.
            
         
               6.
            
            
               Na účely tohto postupu sa podstatnou zmenou rozumie zmena, ktorá má negatívny vplyv na uplatňovanie uvedených nariadení a z toho dôvodu aj koordináciu, a to tak, že môže brániť v odosielaní alebo smerovaní štruktúrovaných elektronických dokumentov do príslušnej inštitúcie alebo orgánu.
               Medzi podstatné zmeny okrem iného patria:
               
                           a)
                        
                        
                           zmeny týkajúce sa identifikačného kódu, funkcie alebo kompetencie orgánu alebo inštitúcie alebo prístupového bodu;
                        
                     
                           b)
                        
                        
                           ukončenie činnosti orgánu, inštitúcie alebo prístupového bodu;
                        
                     
                           c)
                        
                        
                           zlúčenie orgánov alebo inštitúcií alebo prístupových bodov.
                        
                     
         
               7.
            
            
               Ak ide o jednu z podstatných zmien uvedených v písm. a), b) alebo c), členský štát uvedie, ktorý orgán, inštitúcia alebo prístupový bod prevezme ku dňu nadobudnutia účinnosti danej zmeny príslušnú funkciu alebo kompetenciu.
            
         
               8.
            
            
               Sekretariát po prijatí oznámenia o podstatnej zmene upovedomí správnu komisiu a JKM PB o tejto zmene a o dni, ktorým táto zmena nadobudne účinnosť.
            
         
               9.
            
            
               V súlade s článkom 9 rokovacieho poriadku správnej komisie môžu členovia správnej komisie podať námietku proti zmene alebo sa zdržať hlasovania. V prípade podania námietky sa zmena prerokuje na prvom nasledujúcom zasadaní správnej komisie.
            
         
               10.
            
            
               Členské štáty zabezpečujú každodennú synchronizáciu lokálnych kópií elektronického adresára s hlavným elektronickým adresárom. Synchronizácia lokálnych kópií sa vykonáva v čase medzi 01.00 hod. a 03.00 hod. stredoeurópskeho času.
            
         
               11.
            
            
               Správna komisia do jedného roka od uverejnenia tohto rozhodnutia v Úradnom vestníku Európskej únie vyhodnotí skúsenosti členských štátov s uplatňovaním tohto rozhodnutia.
            
         
               12.
            
            
               Toto rozhodnutie sa uverejní v Úradnom vestníku Európskej únie. Uplatňuje sa od prvého dňa druhého mesiaca po jeho uverejnení.
            
         
      
         
            Predseda správnej komisie
         
         José Maria MARCO GARCÍA
      
   
   
      (1)  Ú. v. EÚ L 166, 30.4.2004, s. 1.
   
      (2)  Ú. v. EÚ L 284, 30.10.2009, s. 1.